Lasbrief vir Bushiri’s uitgereikShepherd Bushiri en sy vrou, Mary. (Foto: Facebook) ŉ Lasbrief is uitgereik vir die inhegtenisneming van die selfverklaarde profeet Shepherd Bushiri en sy vrou Mary. Kol. Katlego Mogale, woordvoerder van die Valke, sê die lasbrief is Maandagoggend in die Pretoriase landdroshof uitgereik nadat die egpaar hul borgtogvoorwaardes verbreek en landuit gevlug het. Die Bushiri’s se borgtog is gevolglik teruggetrek en hulle verbeur die borgtog van R200 000 elk wat hulle vroeër vandeesmaand met hul vrylating betaal het. Die egpaar sal ook hul eiendom in die Midstream-landgoed in Centurion verbeur indien hulle nie Donderdag in die hof verskyn nie. Hulle was sowat twee weke lank in aanhouding voordat borgtog onder streng voorwaardes aan hulle toegestaan is. Die egpaar moes onder meer hul paspoorte ingee en moes ook by die polisie aanmeld. Dit is tot dusver nog nie duidelik hoe die Bushiri’s dit reggekry het om Suid-Afrika te verlaat en na Malawi te vlug nie. Die Malawiese regering het intussen sy ontevredenheid uitgespreek nadat pres. Lazarus Chakwera en sy afvaardiging se vlug verlede week vir sowat ses uur in Pretoria vertraag was nadat hulle pres. Cyril Ramaphosa in Suid-Afrika besoek het. Die Suid-Afrikaanse regering het egter gou gespring om bewerings dat die Bushiri’s aan boord dié vlug was in die kiem te smoor. “Die regering van Malawi is bewus daarvan en dankbaar dat die Suid-Afrikaanse regering ’n openbare verklaring uitgereik het wat president Chakwera vryspreek van valse bewerings in die Suid-Afrikaanse media dat sy presidensiële vliegtuig gebruik is om twee Malawiërs wat deur Suid-Afrikaanse owerhede gesoek word landuit te neem,” het die Malawiese regering gesê. “Die regering van Malawi merk egter met kommer op dat die verklaring nie melding maak van die onbehoorlike behandeling waaraan president Chakwera met sy vertrek blootgestel is nie, in teenstelling met die hartlike gasvryheid wat hy met sy aankoms ontvang het.” Die Bushiri-egpaar, wat by die Enlightened Christian Gathering Church (ECG) betrokke is, staan saam met hulle medebeskuldigdes in Suid-Afrika tereg op aanklagte van onder meer bedrog en geldwassery wat nagenoeg R102 miljoen beloop.